Novel·la gràfica de Halo

La Novel·la gràfica de Halo ("The Halo Graphic Novel") és la primera novel·la gràfica publicada conjuntament per Marvel Comics i Bungie Studios, a mitjans 2006. A grans trets, la sèrie principal va començar amb el videojoc " ", l'èxit va donar lloc a l'aparició de noves seqüeles de jocs virtuals i també de llibres. La trama es centra en un futur on la humanitat es troba lluitant contra una poderosa raça col·lectiva d'alienígenes anomenada Covenant. Considerada la primera adaptació de la sèrie en la forma artística coneguda com a art seqüencial (que es defineix com l'art d'utilitzar una sèrie d'imatges desplegades a manera de seqüència per transmetre certa informació), la "Novel·la gràfica de Halo" mostra diversos aspectes de l'univers fictici de "Halo" que fins aleshores no s'havien explorat a profunditat en cap altre mitjà.

La major part del llibre es divideix en quatre històries curtes redactades per diferents escriptors i artistes de les indústries del còmic i els videojocs. Cada relat s'enfoca en aspectes diferents de l'univers de "Halo", revelant històries que abans eren secundàries per a la trama principal del joc. El llibre també conté una extensa galeria d'art compilada a partir de les contribucions de Bungie, Marvel i altres fonts independents.

Després de la seva publicació el 19 de juliol de 2006, la "Novel gràfica de Halo" va tenir una bona recepció per part de la crítica especialitzada, que va percebre una gran cohesió en el treball final, tot i la diversitat del material individual. L'èxit de la novel va portar a Marvel a distribuir una nova sèrie limitada en format de còmic, el primer exemplar de la qual va aparèixer l'abril de 2009.


John Winston Howard

John Winston Howard (Sydney, Nova Gal·les del Sud, 26 de juliol de 1939) és un polític australià, Primer Ministre d'Austràlia des de 1996 fins a 2007, any en el qual també va deixar de ser capdavanter del Partit Liberal. Va ser membre de la Cambra de Representants d'Austràlia des de 1974 per la circumscripció de Bennelong, fins a la seva derrota en les eleccions de 2007, en les quals va vèncer la candidata laborista Maxine McKew.

Les seves successives reeleccions el 1998, 2001 i 2004 l'han convertit en el segon Primer Ministre d'Austràlia que més temps ha ocupat el càrrec, tan sols superat per "Sir" Robert Menzies.

localitzat a l'entitat territorial administrativa


Milà-Sanremo 1985

La Milà-Sanremo 1985 fou la 76a edició de la Milà-Sanremo. La cursa es disputà el 16 de març de 1985 i va ser guanyada pel neerlandès Hennie Kuiper, que s'imposà en solitari a la meta de Sanremo.

240 ciclistes hi van prendre part, acabant la cursa 129 d'ells.


Nach

Ignacio Fornés Olmo (Albacete, Castella - la Manxa, 1 d'octubre de 1974), inicialment conegut com a Nach Scratch i actualment conegut com a Nach, és un MC valencià. És un dels cantants de rap més veterans i populars de l'escena espanyola.

Nascut a Albacete tot i que va créixer a Alacant, es va llicenciar en sociologia a la Universitat d'Alacant.

L'ACB el va escollir per escriure i protagonitzar l'himne per la copa del Rei de la temporada 2004-2005 de bàsquet ACB. El tema fou anomenat "Juega". El 2008 va passar a formar part de les files de la discogràfica multinacional Universal i va treure el disc "Un Día En Suburbia" el 27 de maig.

El 12 d'abril de 2011 va sortir a la venda l'LP "Mejor que el silencio" format per 17 temes amb col·laboracions d'artistes com Rapsusklei, Madnass, Ismael Serrano, El Chojin i ZPU, entre d'altres. El 2011 realitza una aparició a la pel·lícula d'Eduardo Chapero-Jackson, Verbo, protagonitzada per Alba García i Miguel Ángel Silvestre. El 5 de desembre de 2011 va treure "Mejor Que El Silencio Edición Especial", format per dos CD més un DVD, en què aquest disc inclou a part dels 17 temes de la primera versió del disc, nous temes ("El tiempo del miedo", "16", "Verbo" i "Mejor que el silencio"- "Autorretrato de una trayectoria"), i el DVD conté diverses entrevistes, concerts i vídeos de "Verbo" i "Disparos Del Silencio". El 2012 fou nominat als Premis Goya en la categoria de millor cançó original per "Verbo".

El desembre de 2008 es va originar una polèmica per la campanya publicitària realitzada pel Ministeri de Sanitat, "Yo pongo condón", en què Nach es va molestar perquè l'anunci tenia moltes similituds amb el seu tema "Efectos vocales". Convocà una roda de premsa per desmentir que l'anunci fos obra seva, ja que amb freqüència rebia trucades, correus electrònics i missatges preguntant si ell era l'autor del tema.


Aeroport Internacional de Carrasco

L'Aeroport Internacional de Carrasco General Cesáreo L. Berisso (IATA: MVD, OACI: SUMU) (conegut popularment en castellà com "Aeropuerto Internacional de Carrasco") és l'aeroport principal i el més gran de l'Uruguai, servint de connexió amb la capital del país, la ciutat de Montevideo. Es troba al nord-oest de la Ciudad de la Costa, al departament de Canelones, i a tan sols 5 km de Montevideo. L'aeroport va servir a 1.236.415 passatgers el 2008, i s'estima que servirà a més d'1.500.000 de persones el 2010.

El 2003, el govern va transferir l'administració, operació i manteniment de l'aeroport a un grup privat d'inversors. Actualment, l'aeroport li cobra als usuaris una taxa d'embarcament.

El 3 de febrer de 2007, la construcció va començar a una nova terminal que es troba paral·lela a la pista d'aterratge 06/24. La nova terminal, dissenyada per l'arquitecte uruguaià Rafael Viñoly, té la capacitat de rebre 3 milions de turistes per any, incloent-hi una àrea més gran d'aparcament construïda per a 1.200 vehicles. La terminal té lloc per albergar fins a dues mànegues d'embarcament més, assolint 6 milions de passatgers per any abans que la construcció necessiti ser expandida. Aquesta nova terminal té quatre mànegues d'embarcament, plantes separades per arribades i partides, i una àrea gran de vistes a la planta superior. La nova terminal va ser inaugurada el 5 d'octubre del 2009 i les operacions oficials van començar el 29 de desembre d'aquell any. Una nova terminal de càrrega de US$7 milions de dòlars s'està construint.

La pista 06/24 ha estat millorada i allargada a 3.200 metres, la qual cosa permet a les aerolínies operar vols sense escales amb destinació EUA i Europa. La 01/19 es va allargar a 2.250 metres i la tercera pista (no gaire freqüentada) ha estat fora de servei des de la construcció de la nova terminal.


Ialmen

Segons la mitologia grega, Ialmen (en grec antic Ἰάλμενος, "Iálmenos"), fou un heroi, fill d'Ares i d'Astíoque, filla d'Àctor.

Regnà a Orcomen amb el seu germà Ascàlaf.

Participà, amb els Minies, en la guerra de Troia al front dels beocis. Segons Homer, el seu contingent comptava amb trenta naus. Després de la caiguda de Troia, Ialmen, amb les seves naus, no tornà a la seva pàtria, i va anar-se a establir al Pont Euxí, on va fundar una colònia que en temps d'Estrabó encara s'anomenava la "dels aqueus del Pont" i consideraven Orcomen la seva metròpoli.

Ialmen i el seu germà Ascàlaf figuren entre els argonautes, i Ialmen és un dels pretendents d'Helena. Compromès en el jurament col·lectiu, va haver de participar en la guerra de Troia per alliberar-la. Va ser un dels grecs amagats al cavall de Troia.


Mèmnon

Segons la mitologia grega, Mèmnon (grec antic: Μέμνων -έμνονος. Llatí: Mĕmnōn -ŏnĭs) va ser un rei d'Etiòpia, fill de Titonos i d'Eos. Va ser criat per les Hespèrides.

Acudí en ajut de Príam, el seu oncle, durant la guerra de Troia. En un combat matà Antíloc, fill de Nèstor, però llavors s'hagué d'enfrontar amb Aquil·les i fou vençut i mort per l'heroi. Els antics suposaven que la rosada s'originà en les llàgrimes d'Eos, deessa de l'aurora, que plorava per la mort del seu fill.

Una tradició situa la tomba de Mèmnon a la desembocadura del riu Esep, a l'Hel·lespont. Cada any es reunien allà uns ocells que ploraven la mort de l'heroi. Els ocells, anomenats Memnònides, es deia que eren els companys de Mèmnon que van ser transformats després de la seva mort, o bé que eren les seves cendres, que d'aquesta forma havien adquirit la immortalitat. Els ocells es dividien cada any en dos grups que lluitaven entre ells, fins que la meitat sucumbia.

Hi ha diverses tradicions sobre la pàtria de Mèmnon, ja que es diu que era nascut a Síria, o a Susa, o a la Bactriana, a l'Àsia interior. També podia haver nascut a Egipte, a Tebes. Aquesta identificació que el fa egipci va portar a anomenar Colossos de Mèmnon unes colossals estàtues d'Amenofis III, i es deia que quan els primers raigs de l'aurora il·luminaven les estàtues sortia d'elles una música melodiosa que saludava la llum que l'enviava la seva mare.


The Gnome

«The Gnome» és un tema del grup britànic de rock progressiu Pink Floyd. La cançó fou escrita per Syd Barrett, és precedida d'«Interstellar Overdrive» i apareix a l'àlbum "The Piper at the Gates of Dawn". En la versió original van participar Syd Barrett (veu i guitarra), Roger Waters (baix), Richard Wright (piano) i Nick Mason (percussió).

La cançó narra la història d'una túnica escarlata que portava un gnom anomenat Grimble Gromble. La lletra aparentment «va sortir de la part superior [del cap de Barrett]» com una mena de cançó d'infants. La cançó s'inspira en la ficció de John R.R. Tolkien i el seu personatge de Tom Bombadil.

L'actor britànic Nigel Planer va enregistrar una versió d'aquesta cançó amb el nom de "Neil" i la van incloure en el seu àlbum homònim Neil.


Gruyère

El gruyère o Greyerzer és un formatge de pasta premsada cuita suís, que deu el seu nom al districte de la Gruyère, del cantó de Friburg, on es fabrica. A més hi ha un poble suís que té el nom de Gruyères. Fora de Suïssa, durant molt de temps, el terme "gruyère" era el terme genèric que designava un formatge suís i un de francès. Avui es parla comunament de formatges de la família del gruyère, que és formada per aquells que se li assemblen: el comté, el beaufort i el jura. Molta gent també confon el gruyère amb l'emmental, aquest últim té forats, mentre que el primer no.


Houston Comets

Les Houston Comets són un equip de la WNBA, la lliga de bàsquet femení professional dels Estats Units, que té la seu a la localitat de Houston, a Texas. Fou creat el 1997, sent un dels equips fundadors de la lliga, i va arribar a guanyar els 4 primers campionats que es van disputar, entre el 1997 i el 2000.

És l'equip "germà" dels Houston Rockets de l'NBA, amb els quals comparteixen pavelló de joc, el Toyota Center.


Hvannadalshnúkur

El pic Hvannadalshnúkur o Hvannadalshnjúkur, ubicat al vessant nord-oest del volcà Öræfajökull, és el cim més alt d'Islàndia, amb 2.109,6 m d'altitud i està inclòs dins del Parc Nacional Skaftafell. Fins a l'agost del 2005, es creia que la seva alçada era de 2.119 m, dada que es troba sovint encara en els mapes, però nous mesuraments establiren que la seva alçada real era només de 2.109,6 m. La ruta al cim és una popular ascensió per la glacera circumdant amb nombroses i freqüents esquerdes ("crevasses") ocultes, que la fan apta només per a alpinistes experimentats.


Pumbi

Pumbi és un personatge de ficció, protagonista d'un còmic creat per Josep Sanchis Grau el 1954. La seua sèrie va ser publicada per Editorial Valenciana entre 1955 i 1981 en revistes com "Pumby", "Super Pumby", "Galas Pumby" o "Gran Álbum Pumby". Posteriorment, el personatge continuaria tenint diferents aparicions en diferents mitjans, bàsicament a la revista "Camacuc".


Bobby Sands

Robert Gerard Sands (en gaèlic irlandès: Roibeard Gearóid Ó Seachnasaigh";" Whiteabbey, Irlanda del Nord, 9 de març de 1954 - Presó de Maze, 5 de maig de 1981) fou membre de l'IRA Provisional i membre electe del Parlament del Regne Unit, per bé que no va arribar a ocupar el càrrec, atès que va morir en una vaga de fam mentre era a la presó de Maze o Long Kesh. La seva figura i el seu exemple han esdevingut un símbol de la lluita per la unitat i la independència d'Irlanda.

Bobby Sands va ser el líder de la vaga de fam del 1981 que va tenir lloc quan els presos republicans de l'IRA i l'Irish National Liberation Army (INLA) protestaven en contra de l'eliminació de l'Special Cathegory Status, que s'havia creat l'any 1972 garantint l'estatus de presoner de guerra a tots els presos detinguts durant el conflicte nord-irlandès, i que s'havia eliminat l'any 1976 per culpa de la política de criminalització que s'havia iniciat llavors en contra dels presos republicans que van passar a ser considerats criminals comuns. Mentre estava en vaga de fam, Sands va ser elegit parlamentari al Palau de Westminster pels comtats de Fermanagh i South Tyrone com a candidat Anti H-Block provocant un ressò mundial en la premsa.

Al llarg dels 27 anys de la seva curta però intensa vida, Bobby Sands va mostrar diverses facetes que anaven des de la de militant clandestí del moviment republicà irlandès a la de comandant dels presos de l'IRA tancats a la presó de Long Kesh, passant per la seva condició de pare, de poeta, de periodista i de narrador. Unes tres darreres vessants, cultivades durant els seus anys d'empresonament.


Labortà

Labortà (en basc "lapurtera") és un dialecte del basc parlat a la regió de Lapurdi (llevat d' Uztarotze i Lekuine, on es parla baix navarrès) i a una petita porció de Navarra (Urdazubi i Zugarramurdi), comunicats amb la resta de Lapurdi pel port d'Otsondo. Es divideix en dos sotsdialectes:
* "Behe Berea" (propi), amb les varietats de Sara (el 90% de la població), Ainhoa (65%) i Donibane Lohizune (44%)
* "Nahasi" (híbrid), a Arrangoitze i Zugarramurdi.

En la classificació dialectal proposta per Koldo Zuazo els dialectes labortà i baix navarrès en formen un de sol: el denominat dialecte navarrès-labortà.

En els inicis de la literatura basca aquest dialecte fou emprat com a llengua literària (Pedro de Axular, Joannes Leizarraga), fins que fou desplaçat per altres varietats, i des del 1968, per l'euskera batua, malgrat l'oposició d'autors com Federico Krutwig o Jon Mirande.


Processing

Processing és una aplicació de codi obert amb un llenguatge per a la programació d'imatges, animació, i so. El processing és un projecte de codi lliure iniciat per Ben Fry (Institut Ample) i Casey Reas ( UCLA Design / Media Arts), i és desenvolupat per artistes i dissenyadors com a alternativa a eines de programari patentades en el mateix camp, com Macromedia Flash o Director.

La seva sintaxi, basada en Java, està dissenyada per a programadors no gaire experimentats, és senzilla i molt semblant a l'Action Script de Flash (que està basat en JavaScript). És utilitzat per estudiants, artistes, dissenyadors, arquitectes, investigadors i aficionats. S'ha utilitzat per a ensenyar fonaments de programació dins d'un context visual i com a eina de producció professional per a projectes artístics, arquitectònics o de disseny.

Processing està disponible per a Linux, Mac OS X, i Windows.


Scribus

Scribus és una aplicació de codi font obert per a l'autoedició (DTP), generat amb la biblioteca Qt, disponible en versió nativa per a Linux, MacOS i Windows. Amb unes capacitats de disseny de pàgina similars a programes com QuarkXPress, inDesign o Adobe PageMaker. Scribus permet realitzar dissenys i maquetacions de tota mena de documents, com diaris, opuscles, butlletins, cartells i llibres. S'hi poden fer tasques com emplaçar i rotar text i imatges en una pàgina, especificar manualment el kerning de les tipografies, configurar la separació de les síl·labes, incrustar fonts a PDF entre altres possibilitats.

Scribus suporta característiques professionals com separació de colors, CMYK, color ICC, importació i exportació de EPS i creació de PDF amb qualitat comercial que inclouen transparència, encriptació i un gran joc de possibilitats del PDF 1.4 així com PDF/X3, incloent-hi camps de formulari, interactius, etc.

Scribus pot importar la majoria dels formats gràfics essencials a més del SVG. La impressió es fa via el seu driver intern Postcript de nivell 3, incloent-hi suport per a la font que incrusta amb format TrueType, Type 1 i OpenType.

Basat en l'XML, el format de fitxer està plenament documentat. Per a la importació de texts té plena compatibilitat amb l'OpenOffice/LibreOffice, però també es poden importar RFTs, documents .doc de Microsoft Word i formats d'HTML.


Acords i desacords

Acords i desacords (títol original en anglès "Sweet and Lowdown") és una pel·lícula escrita i dirigida l'any 1999 per Woody Allen que explica la història del guitarrista de jazz arrogant i alcohòlic Emmett Ray (interpretat per Sean Penn). També protagonitzen la pel·lícula Uma Thurman, i Samantha Morton com Hattie, una noia jove muda. Allen hi apareix breument com a ell mateix, sent entrevistat sobre la música de Ray. La pel·lícula, lliurement basada en l'obra mestra de Federico Fellini "La strada", fou una de les pel·lícules dramàtiques més ben rebudes d'Allen.

Per la pel·lícula van rebre dues nominacions a l'Oscar i Globus d'Or l'actor Sean Penn i l'actriu secundària Samantha Morton. Aquesta pel·lícula ha estat doblada al català.


Lliga de Catalunya

La Lliga de Catalunya fou una agrupació política catalanista fundada el 5 de novembre de 1887 a Barcelona per un grup de membres d'ideologia conservadora del Centre Català (Joan Josep Permanyer i Ayats, Àngel Guimerà, Eusebi Güell i Bacigalupi i Lluís Domènech i Montaner) descontents per l'elecció de Valentí Almirall com a president, i pels membres del Centre Escolar Catalanista (també conservadors), com Francesc Cambó, Enric Prat de la Riba, Narcís Verdaguer i Callís, Lluís Duran i Ventosa i Josep Puig i Cadafalch. Es proposen defensar els interessos morals, polítics i econòmics de Catalunya i modificar la legislació per a aconseguir-ho. S'hi adheriren el Centre Escolar Catalanista, el Centre Català Provençalenc, l'Associació Catalanista de Reus i el diari La Veu del Montserrat, però com a independents. El reusenc Bernat Toroja proposà la creació d'un gran Consell Regional Català excessivament descentralitzat, però no fou acceptada. Endemés, la proposta afirmativa a l'Exposició Universal de Barcelona de 1888 va aplegar al seu voltant nombrosos intel·lectuals conservadors i catalanistes moderats.

La sessió inaugural de 5 de novembre escollí Pau Sans i Guitart com a president, i endemés de l'adhesió a l'Exposició es va recollir un programa de cinc punts:
* Reivindicació de l'oficialitat del català.
* Proteccionisme econòmic.
* Conservació i reforma del dret català.
* Dur a terme una política "catalanista", però oberta a altres regions.
* Realitzar una activa campanya propagandista, oberts a presentar-se a eleccions.

Patrocinà la candidatura que guanyà les eleccions per a formar el consistori dels Jocs Florals del 1888, que ajornaren, malgrat la protesta i la posterior separació del Centre Català, per tal que hi assistís com a reina de la festa la regent Maria Cristina d'Habsburg-Lorena, a la qual adreçaren una petició (el Missatge a la Reina Regent) per a demanar-li una àmplia autonomia per a Catalunya. El 1889, inicià la campanya contra el nou codi civil espanyol, que atemptava contra el règim jurídic català, i assolí un èxit important. Fou una de les principals entitats que formaren la Unió Catalanista, i prengué part en l'Assemblea de Manresa, que redactà el 1892 les Bases de Manresa. La majoria dels seus membres s'integraren en la Lliga Regionalista el 1901.


Lamu, la petita extraterrestre

és una sèrie de manga de l'autora manga japonesa Rumiko Takahashi, que es va publicar per primer cop a la revista Shōnen Sunday l'any 1978. Explica l'absurda i delirant història d'Ataru Moroboshi, un jove japonès pervertit i obsessionat amb totes les dones excepte una, la Lamu, una petita extraterrestre que és l'única que l'estima però també l'única a qui ell no desitja.

En català, la traducció literal del nom de la sèrie és "Aquells desagradables extraterrestres" o "Persones impertinents del planeta Uru" (en referència al lloc de naixement de la Lamu, l'heroïna). Però a Catalunya, TV3 va traduir-ne el títol com "Lamu, la petita extraterrestre".

"Urusei Yatsura" es considera una de les obres més grans i recordades del còmic japonès manga, a l'alçada d'Ashita no Joe de Tetsuya Chiba o Lupin III de Monkey Punch, no només per la qualitat de l'autora, que no dubtava a barrejar ciència-ficció, comèdia, romanç o mitologia, sinó perquè la seva adaptació a sèrie d'animació (anime) van convertir-la en la primera obra en què van treballar plegats grans professionals de la indústria com Mamoru Oshii, Akemi Takada i Katzuhiro Ito, entre d'altres.


Moviment Social Republicà

El Moviment Social Republicà (MSR) fou un partit polític espanyol creat el 1999 amb seu a Barcelona, i d'ideologia identitària, populista i d'extrema-dreta. És el membre espanyol de l'Aliança dels Moviments Nacionals Europeus. El seu origen cal remuntar al d'Alternativa Europea i a una associació anomenada Vèrtex Social. El partit es va dissoldre en 2018.


Herbert MacKay-Fraser

Herbert MacKay-Fraser era un pilot de curses automobilístiques nascut el 23 de juny de 1927 a Pernambuco, Brasil, però que corria pels Estats Units i que va morir el 14 de juliol de 1957.

MacKay va participar en un únic Gran Premi de Fórmula 1,de la temporada de 1957 el Gran Premi de França corregut el 7 de juliol.

A la cursa del GP es va haver de retirar i no va aconseguir cap punt pel campionat del món de pilots.

Una setmana més tard, MacKay va morir al xocar amb el seu Lotus quan disputava la "Coupe de Vitesse" al circuit de Reims-Gueux.


Agulles d'Amitges

Les Agulles d'Amitges són unes agulles al municipi d'Espot, al Pallars Sobirà, dins del Parc Nacional d'Aigüestortes i Estany de Sant Maurici.

Estan situades a la vall de Ratera sobre l'estany Gran d'Amitges a 2.661 m d'altitud.


Manuel Arce Ochotorena

Manuel Arce Ochotorena (Orobia, Navarra, 1879 - Tarragona, 1948) fou Bisbe de Zamora (1929-1938), Bisbe d'Oviedo (1938-1944), Arquebisbe de Tarragona (1944-1948) i nomenat Cardenal el 1946.

Va estudiar als seminaris de Pamplona, Saragossa i Roma. Ordenat sacerdot el 1904, va entrar de professor al seminari de Pamplona, on fou successivament Vicari Capitular, Vicari General de Pamplona i Protonotari Apostòlic.

El 1928 el Papa Pius XI el nomenà bisbe de Zamora on visqué tot el període de la Segona República fins que en plena Guerra Civil espanyola, fou consagrat bisbe d'Oviedo.

El nou règim que ocupà el poder després del període bèl·lic encapçalat pel General Franco autoritzà el seu nomenament com a arquebisbe de Tarragona el 1944 i el Papa Pius XII el va intitular Cardenal dels Sants Vital, Valèria, Gervasi i Protasi l'any 1946. El 18 de juliol de 1947 va ser condecorat amb el collar de l'Orde d'Isabel la Catòlica per Franco.

Va morir a l'edat de 69 anys i fou enterrat a la catedral de Tarragona


Ciudad Real Madrid

La Ciudad Real Madrid ("Ciutat Reial Madrid" en català) és el conjunt d'instal·lacions esportives del Reial Madrid Club de Futbol construïdes als afores de Madrid a prop de l'aeroport de Barajas, dins del "Parque de Valdebebas", i inaugurades l'any 2005.

Té una superfície d'1.200.000 metres quadrats, on s'inclouen deu camps de futbol. Set d'aquests són per a les categories inferiors, dos de gespa natural i els altres d'artificial. Cada un té la seva graderia pròpia. El primer equip gaudeix de tres camps d'entrenament, a la part alta de la "ciutat". La gespa natural és la mateixa de l'estadi Santiago Bernabéu, i prové dels Països Baixos. També s'hi ha construït un estadi de futbol, l'Alfredo Di Stéfano, on juga el Reial Madrid Castella. Hi ha una estació meteorològica que controla els sistemes de regadiu, que sempre empraran aigua reutilitzada.

Al costat dels camps d'entrenament de la primera plantilla, s'ubica un centre mèdic, on treballen els serveis mèdics del club. Hi ha una sala de fisioterapia i una d'hidroteràpia.

Hi ha construïdes 1.125 places d'aparcament i un circuit de footing 6,4 quilòmetres.

La primera fase es va inaugurar al setembre del 2005, amb els camps d'entrenament i de futbol base, i l'edifici central de la "ciutat".

El 9 de maig del 2006 es va inaugurar l'estadi Alfredo Di Stéfano, amb capacitat actual de sis mil aficionats. A l'última fase es preveu la capacitat de 27.000 espectadors.

Actualment, s'hi entrenen totes les categories de futbol de l'entitat madridista i hi juga el futbol base, els juvenils i el Reial Madrid Castella. El primer equip juga a l'estadi Santiago Bernabéu.


Papir Oxirrinc 1224

El Papir Oxirrinc 1224 és un fragment de papir que podria haver format part d'un evangeli o d'una col·lecció de paraules o dites de Jesús a l'estil de l'Evangeli de Tomàs. Conté només tres sentències atribuïdes a Jesús. Les dues primeres són semblants, respectivament a Mateu 5,44 i Lluc 9,50. En canvi, la tercera no es troba en els evangelis canònics: «[El qui avui] és lluny, demà serà [a prop teu]».


L’Organització per a l'Alliberament de Palestina (OAP) () és un moviment d'alliberament nacional palestí. L'OAP és considerada per les Nacions Unides l'únic representant legítim del poble palestí.

L'OAP va ser fundada per la Lliga Àrab en el dia 28 de maig de l'any 1964. En el moment de la seva creació, el seu objectiu més bàsic era la destrucció de l'Estat d’Israel a través de la lluita armada.

L'OAP inicialment va estar controlada de forma majoritària pel govern egipci. La carta fundacional de l'OAP posava l'accent en la destrucció de l'Estat d'Israel.

L'OAP defensa el dret al retorn dels refugiats palestins, i l'autodeterminació dels ciutadans palestins residents a Cisjordània i a Gaza, i s'oposa a l'ocupació dels territoris palestins per part de les Forces Armades d'Israel.

Per bé que d'entrada no es feia referència a un hipotètic estat palestí, més tard l'OAP recollia la idea de crear un estat independent entre el riu Jordà i la mar Mediterrània.

Més recentment, l'OAP ha adoptat oficialment la solució de crear dos estats, a on eventualment les nacions d'Israel i Palestina poden conviure en pau, i va deixar la porta oberta per tal d'arribar a uns acords específics amb l'Estat d'Israel per tal de reconèixer a Jerusalem Est com la capital del futur Estat de Palestina, i defensar el dret al retorn dels refugiats palestins.

Tanmateix, molts líders palestins, incloent-hi Iàssir Arafat i Faisal Al-Husseini, han declarat sempre que l'objectiu últim de l'OAP és l'alliberament de tot el territori palestí.

El grup Setembre Negre de Jordània, va participar en un conflicte entre el Regne de Jordània i l'OAP en l'any 1970, després de la derrota en la Guerra de desgast, i va acabar en l'any 1971 quan l'OAP fou expulsada de Jordània.

El 1993, el president de l'OAP, Iàssir Arafat, va reconèixer l'Estat d'Israel en una carta oficial adreçada al aleshores Primer ministre d'Israel, Yitshaq Rabbín.

En resposta a la carta d'Arafat, Israel reconeixia l'OAP com a legítim i únic representant del poble palestí.

Iàssir Arafat va presidir el Comitè Central de l'OAP des de l'any 1969 fins a l'any 2004.

Després de la mort d'Arafat, Mahmud Abbas va esdevenir el nou President de l'Estat de Palestina.


Primer Ministre de Dinamarca

El Primer Ministre de Dinamarca ("statsministre" en danès) és el cap de govern d'aquest país. Aquest càrrec es va crear l'any 1848 amb la proclamació de la monarquia constitucional parlamentària de Dinamarca. L'actual primer ministre de Dinamarca és Helle Thorning-Schmidt i cap del Socialdemokratiet, el partit socialdemòcrata danès.


Nebulosa de l'Halter

Messier 27 (També coneguda com a Nebulosa de l'Halter ("Dumbbell" en anglès), M 27, or NGC 6853). És una nebulosa planetària en la constel·lació de la Guineueta. Va ser descoberta per Charles Messier el 1764.

La nebulosa de l'Halter és especialment brillant i posseeix un diàmetre aparent molt gran, ja que la part més lluminosa ocupa 1/5 de la que ocupa la lluna. La seva velocitat d'expansió és 6,8 segons d'arc per segle i la seva edat estimada és de 3.000 o 4.000 anys.

L'estrella central que va originar la nebulosa té una magnitud aparent de 13,5, el que la fa difícilment observable per a un astrònom novell: és una nana blanca de color blau molt calenta (85 000K). La seva massa va ser estimada el 1999 per Napiwotzki en 0.56 ± 0.01 de la massa solar. Aquest estrella podria estar acompanyada d'una altra, encara més feble (magnitud 17) a 6,5 segons d'arc de distància aparent.


La Espero

La Espero ("L'Esperança") és l'himne del moviment esperantista i de la llengua auxiliar esperanto. Ludwik Lejzer Zamenhof (1859-1917), el fundador de l'Esperanto, va escriure'n la lletra i, entre una dotzena d'àries, va ser la "marxa triomfal" composta pel belga Félicien Menu de Ménil la que va esdevenir més famosa.

Aquesta melodia, de caràcter quasi militar, no era l'ària per la qual el poema va ser cantat en un principi. La primera melodia, que no era una marxa, va ser composta, el 1891, pel suec Cl. Adelsköld. El 1905, durant el primer Congrés Universal, a Boulogne-sur-Mer, hom va proposar dos himnes: el que havia compost Adelsköld i el de Ménil. Cap dels dos no va ser acceptat, de manera definitiva, com l'himne oficial de l'esperanto. La decisió presa va ser la següent: «prenem la decisió d'ajornar la petició per a la creació d'un himne universal perquè es consideri en el proper congrés.»

{| cellpadding="9"
|


Barry Lyndon

Barry Lyndon és una pel·lícula de Stanley Kubrick basada en la novel·la "The Luck of Barry Lyndon" ("La Sort de Barry Lyndon") del 1844 de l'escriptor William Makepeace Thackeray. Narra les proeses d'un aventurer irlandès sense escrúpols al , particularment la seva ascensió i caiguda en la societat anglesa.

Considerada com un "clàssic" del cinema, consta com a una de les 100 millors pel·lícules en la prestigiosa revista de cinema "Time magazine" així com en la revista "Village Voice", en què va obtenir el lloc número 46 al rànquing en una enquesta dirigida per Sight and Sound. El director Martin Scorsese considera "Barry Lyndon" com la seva pel·lícula preferida de Kubrick.


Publi Veturi Gemin Cicurí

Publi Veturi Gemin Cicurí () va ser un magistrat romà. Pertanyia a la família patrícia dels Cicurí, una branca de la gens Vetúria.

Va ser elegit cònsol l'any 499 aC amb Tit Ebuci Helva. En aquest any es va produir el setge de Fidenes, es va conquerir Crostumèria i Praeneste es va revoltar contra els llatins i es va aliar als romans. Titus Livi diu que es deia Gai, però Dionís d'Halicarnàs l'anomena Publi, i segurament era així, car es coneix el nom d'un qüestor, "P. Veturius", que probablement va ser ell mateix.


Joan Evangelista

Joan Evangelista (també Joan el Teòleg o Joan el Diví () és el presumpte autor de l'Evangeli de Joan, i, segurament, d'altres escrits com els anomenats Escrits Joànics del Nou Testament: les tres Epístoles de Joan i, segons alguns, de l'Apocalipsi. L'autoria d'aquestes obres ha estat molt debatuda (i ho ha estat d'ençà de ben bé l'any 200 dC,), i ni tan sols es va acordar que l'anomenat "Evangeli de Joan" fos escrit per un individu de nom "Joan" (Ἰωάννης o יוחנן) No obstant això, la noció de "Joan l'Evangelista" existeix, i en general es considera com la mateixa persona que l'apòstol Joan.


A Pillow of Winds

A Pillow of Winds és la segona cançó de l'àlbum "Meddle" del grup britànic de rock progressiu Pink Floyd, aparegut el 1971. Es tracta d'un tema dolç de guitarra acústica. La música és molt característica de Pink Floyd, però no les lletra, ja que parla d'amor, tema estrany pel grup. David Gilmour va compondre la música, mentre que la lletra se'n va encarregar Roger Waters.

Nick Mason va posar-li el títol a partir d'una mà del joc Mah-jong del qual els membres del grup estaven viciats.


Titó

Àngel Navarro Romero, conegut com el Titó és un MC i productor de Sabadell (Barcelona), component del grup Falsalarma juntament amb el seu germà El Santo (David Navarro Romero,MC).

El 2004, va publicar un Maxi CD en solitari, "De valeroso espíritu" amb dues cançons i les seves respectives instrumentals, una d'elles dedicada a la seva mare, malalta de càncer. El 2005, edita un nou LP amb Falsalarma, titulat "Alquimia", i on es veu desenvolupada la seva faceta com a productor, ja que produeix la meitat de les instrumentals del disc. Aquesta faceta com a productor es veu ampliada l'any 2006, amb la publicació del disc "Barna Files", on col·laboren diversos mc's reconeguts del panorama barceloní, com per exemple Juan Profundo, Tremendo, Ose o Payo Malo, a més d'altres "cares noves", com Seismo, Ferran MDS i Efrén, i en paral·lel segueix en el grup Falsalarma.


Ojos Negros

Ojos Negros és un municipi d'Aragó situat als vessants de la Sierra Menera, a la província de Terol i enquadrat a la comarca de Jiloca. Té una àrea de 90,71 km² amb una població de 510 habitants (INE 2007) i una densitat de 5,85 hab/km². També té un molí de vent restaurat cap a l'any 2000. El topònim d'Ojos Negros es creu que prové de les taques fosques produïdes per la calcinació de les escòries en grans clots en el procés de forja.


U.S. Men's Clay Court Championships

El torneig de Houston, oficialment conegut com a U.S. Men's Clay Court Championships, és una competició tennística professional que es disputa anualment sobre terra batuda al River Oaks Country Club de Houston, Texas, Estats Units. Pertany a les sèries 250 del circuit ATP masculí. És l'últim dels torneigs dels Estats Units que formen part del circuit de l'ATP que es juga sobre terra batuda.


Federal Reserve Bank Building

El Federal Reserve Bank Building és un gratacel situat a Dewey Square de Boston (Massachusetts, al nord-est dels Estats Units).

Va ser construït el 1976 sobre els plànols de l'arquitecte Hugh Stubbins Jr per a el Reserva federal dels Estats Units. Té una alçada de 187 metres i 32 pisos. Ocupa el tercer lloc en la llista dels edificis més alts de la ciutat.


Breviraja marklei

Breviraja marklei és una espècie de peix de la família dels raids i de l'ordre dels raïformes.

Els adults poden assolir 39 cm de longitud total i les femelles 45,1.

És ovípar i les femelles ponen càpsules d'ous, les quals presenten com unes banyes a la closca. És un peix marí i d'aigües profundes (45°N-42°N) que viu entre 443–988 m de fondària. Es troba a l'Oceà Atlàntic nord-occidental: Nova Escòcia (el Canadà). És inofensiu per als humans.


Basol

Basol ("Basolus") fou "dux" d'Aquitània en el primer quart del .

A la mort de Clodoveu I el 511 els dominis d'aquest es van repartir entre els seus fills i el gran Teodoric I d'Austràsia ("Thierry") va rebre el regne de Metz o Reims que s'estenia pels dos costats del Rin i la major part de la província d'Aquitània Primera (província eclesiàstica de Bourges) conquerida als visigots després de la batalla de Vouillé el 507, i que estava formada pel Berry, l'Alvèrnia, el Llemosí, el Gavaldà, Roergue, Carci, Velai i l'Albigès. Pels prelats que van assistir al concili de Clarmont d'Alvèrnia del 535 se sap que els bisbes del Berry, l'Alvèrnia, el Llemosí, el Gavaldà i Roergue eren subjectes de Teodobert I, fill i successor de Teodoric, i el Carci, Velai i l'Albigès se sap per altres fonts que eren part dels dominis de Teodoric des de la partició del 511. Teodoric va nomenar dux a Basol, esmentat com a comte d'Alvèrnia i com a duc d'Aquitània. El bisbat de Tolosa, en ser conquerida la ciutat per Clodoveu I va passar de ser dependència del metropolità de Narbona a ser-ho del de Bourges

Basol es va revoltar a Alvèrnia contra el rei i fou arrestat, però va ser perdonat i es va poder retirar al monestir de Saint-Pierre-le-Vif a Sens, on va abraçar l'estat monàstic.


Jocs Panafricans de 1991

Els Jocs Panafricans de 1991 van ser la cinquena edició dels Jocs Panafricans i es van celebrar entre el 20 de setembre de 1991 i l'1 d'octubre de 1991 al Caire, Egipte.


Colomers d'Espot

Administrativament Colomers d'Espot és una vall que es troba dins el terme municipal d'Espot, al Pallars Sobirà, i dins el Parc Nacional d'Aigüestortes i Estany de Sant Maurici. Geogràficament és una de les valls que conformen la Vall de Boí.


Jocs Panafricans de 2003

Els Jocs Panafricans de 2003 van ser la vuitena edició dels Jocs Panafricans i es van celebrar entre el 5 d'octubre de 1965 i el 17 d'octubre de 1965 a Abuja, Nigèria.


Harvard College Observatory

El Harvard College Observatory (o HCO) és un observatori astronòmic. Compta amb una institució que gestiona una sèrie d'edificis, institucions de menor importància i instruments diversos utilitzats per diferents investigacions astronòmiques; pertany al Departament d'Astronomia de la Universitat Harvard i està ubicat a la ciutat de Cambridge, Massachusetts, Estats Units: fou fundat l'any 1839.

Disposa d'un refractor acromàtic de 38cm. d'obertura que fou, durant 20 anys (1847-1867), el major dels Estats Units; fou fabricat a Europa per la companyia alemanya "Merz i Mahler" de Munic (Alemanya), famosos òptics constructors d'altres importants telescopis.

Actualment, juntament amb el "Smithsonian Astrophysical Observatory" (S.A.O.) forma part del "Smithsonian Center for Astrophysics".

El seu primer director (sense salari) fou el rellotger i astrònom aficionat William Cranch Bond (1789-1859), qui, després de la seva mort, seria succeït pel seu fill George Phillips Bond (1825-1865).

En aquestes instal·lacions, entre els anys 1847 i 1852 es duren a terme els primers treballs astrofotogràfics estatunidencs, concretament la fotografia de la Lluna i més tard el brillant estel Vega. Durant una vintena d'anys es dedicà a l'observació visual dels planetes i estels fins que el 1877, amb el nomenament del quart director Edward Charles Pickering, s'abandonà aquest tipus d'activitats per dedicar-s'hi plenament a la fotografia estel·lar. El seu germà petit William Henry Pickering, també n'efectuà nombroses observacions, treballs i estudis en les seves instal·lacions, establint (el 1900) un observatori provisional a Mandeville (Jamaica), per efectuar-hi observacions del planeta Mart.

En l'actualitat, amb instruments més avançats, es dedica a l'estudi del medi interestel·lar, estels i objectes compactes, astronomia extragalàctica i física estel·lar.


Copa de l'Stanley Pool

La Copa de l'Stanley Pool fou una competició futbolística per a clubs de les ciutats de Brazzaville i Léopoldville (avui anomenada Kinshasa), organitzada per la Federació de Futbol de Pool, quan la República del Congo i la República Democràtica del Congo eren colònies francesa i belga respectivament. Es tractà, per tant, d'una competició internacional de les dues ciutats situades al voltant del llac Pool Malebo (antigament anomenat Stanley Pool), al riu Congo. Es disputà entre 1928 i 1938. De forma paral·lela es disputà el Campionat de l'Stanley Pool.


Dmitri Nikolàievitx Uliànov

Dmitri Nikolàievitx Uliànov (-Moscou, 28 de juny de 1970) és un exfutbolista rus, que jugava de migcampista.

Va militar a les files del Racing de Santander a la temporada 96/97, disputant sis partits.

Va participar en la Lliga de Campions de la temporada 1999-00, encara que va ser eliminat a la tercera fase prèvia davant el València CF, que esdevindria subcampió.


Guerra de Numància

La Guerra de Numància es va iniciar el 143 aC com una revolta dels celtibers de Numantia i fou la tercera i darrera de les campanyes que va enfrontar la República de Roma i les forces celtiberes de la Hispània Citerior.


Robert Downey Jr.

Robert Downey Jr. (Nova York, 4 d'abril de 1965) és un actor de cinema i televisió estatunidenc, fill del cineasta Robert Downey Sr. i guanyador d'un BAFTA i tres Globus d'Or.

Downey ha estat nominat a l'Oscar en dues ocasions (per a Chaplin 1992 i Tropic Thunder 2008) és avui dia descrit per la crítica com un dels millors actors de la seva generació i és conegut per la seva àmplia gamma de papers. Va protagonitzar l'exitosa franquícia cinematogràfica Sherlock Holmes i el paper d'Iron Man en diverses pel·lícules de Marvel Cinematic Universe.


Concert per a fagot (Mozart)

El "Concert per a fagot en si bemoll major", K. 191, escrit el 1774 per Wolfgang Amadeus Mozart, és la peça més estàndard en tot el repertori de fagot. Gairebé tots els fagotistes professionals realitzen l'obra en alguna etapa de la seva carrera, i és probablement una de les peces més sol·licitades a les audicions d'orquestra - generalment es demana que el músic toqui els extractes del concert dels primers dos moviments.

Encara que s'ha perdut l'autògraf, es coneix la data exacta de la seva finalització: 4 de juny de 1774.

Mozart va escriure el Concert per a fagot quan tenia 18 anys, i va ser el seu primer concert per a instruments de vent. Tot i que es creu que va ser encarregat per un aristòcrata aficionat fagotista Thaddäus Freiherr von Dürnitz, que tenia setanta-quatre obres de Mozart, aquesta és una afirmació que és recolzada per poques proves. Els erudits creuen que Mozart va escriure tal vegada tres concerts per a fagot, però que només el primer ha sobreviscut.

L'obra es divideix en tres moviments:

* I. "Allegro"
* II. "Andante ma Adagio"
* III. "Rondo: tempo di menuetto"

El primer moviment està escrit en la forma sonata com a una introducció orquestral. El segon moviment és un moviment lent i líric que conté un tema que més tard va aparèixer a l'ària de la comtessa "Porgi, Amor", al començament del segon acte de l'òpera de Mozart, "Le nozze di Figaro". El moviment final és en forma de rondó i és probablement una reminiscència d'una dansa de l'època.


Nil de Rossano

Nil de Rossano o Nil el Jove, en italià Nilo i batejat com a Nicola (Rossano, Calàbria, 910 - Túsculum, 26 de setembre de 1004) va ésser un monjo basilià italià, eremita i abat, fundador de l'abadia de Grottaferrata. És venerat com a sant per l'Església catòlica i l'ortodoxa, i és sant patró de Rossano. La seva festivitat és el 26 de setembre.

Va néixer al si de la família grega dels Malena, de Rossano, al tema bizantí de Calàbria, i batejat com a Nicolau. Estudià a l'escola monàstica de Rossano i fou un bon cal·lígraf i himnògraf. Fou casat o aparellat durant un temps i va tenir una filla. Va tenir una crisi espiritual i va deixar la seva família, dotant-la perquè no tingués problemes, i va fer-se monjo de l'orde dels basilians, fent els vots al monestir de San Nazario (avui a San Mauro La Bruca, Província de Salern) cap al 940. Es retirà llavors a fer vida eremítica a l'eparquia del Mercurion (probablement al territori de Viggianello, entre la Lucània i Calàbria). S'hi dedicà a la vida contemplativa i la caritat, i a copiar còdexs que havia recollit. Cercant encara més solitud, va retirar-se a una cova propera, on hi havia un altar dedicat a Sant Miquel arcàngel.

Uns vint anys més tard, comença l'activitat com a monjo i propagador de l'orde dels basilians a Itàlia. Funda un monestir a San Demetrio Corone, sobre les ruïnes d'una capelleta dedicada als sants Adrià i Natàlia de Nicomèdia, prop d'Acri (Calàbria). Durant uns vint-i-cinc anys hi viu, posant les bases d'un orde monàstic grec que pogués aconseguir la reunificació de les esglésies d'Occident i d'Orient. Basili II i Romà II, emperadors romans d'Orient, li demanaren que anés a Constantinoble, d'on volien nomenar-lo patriarca, però mai arribà a anar-hi. De nou al seu país, hi intercedí en favor d'alguns rebels i, davant de la comunitat jueva, en favor d'un jove cristià que havia mort un jueu. Li fou ofert el càrrec d'arquebisbe, però el refusà. Una incursió sarraïna va destruir el monestir de San Demetrio Corone, que seria restaurat en 982 pel monjo Vidal Cristòfor.

Es va fer famós per la seva vida ascètica, les virtuts i el seu coneixement teològic. Cap al 980 va marxar a Capua; les autoritats demanaren als benedictins de Monte Cassino que cedissin un monestir a Nil perquè hi establís una comunitat i li donaren el monestir de Sant Miquel de Valleluce, proper a Monte Cassino, on visqué entre 981 i 996. En 996 la comunitat es traslladà a Serperi, prop de Gaeta. S'oposà a l'antipapa Filogat de Piacenza, que va derrocar Gregori V (996–999), i quan aquest va derrotar Filogat i el va torturar i mutilar, Nil va anar a Roma en 998 i va retreure al papa i l'emperador Otó III aquest comportament, tornant després a Serperi.

En 1004 va partir per visitar un cenobi i emmalaltí prop de l'antic Túsculum, al Laci. En somnis, va veure la Mare de Déu que li deia que aquell seria el lloc on s'establirien els seus monjos. Hi fundà l'abadia de Grottaferrata, prop de Frascati (Laci), en unes terres donades pel comte de Tusculum, Gregori, que donà origen a l'Orde Basilià Italià de Grottaferrata. Nil morí abans que el monestir fos construït, però aviat s'hi traslladaren prop de seixanta monjos. Morí a Sant'Agata de Túsculum el setembre de 1004.


Óscar Salamanca Sanz

Óscar Salamanca Sanz (Valladolid, 1 de setembre de 1973) és un futbolista castellanolleonès que juga de migcampista.

Va jugar en Primera Divisió a les temporades 94/95 i 95/96 amb el Real Valladolid, tot disputant dos partits.


El dret a la peresa

El dret a la peresa (en francès, "Le Droit à la paresse") és un assaig habitualment considerat utòpic de l'autor franco-cubà Paul Lafargue, Fou el seu primer treball teòric, redactat a Anglaterra el 1880 per ser publicat al diari "L'Egalité". Tres anys més tard n'aparegué una segona edició en fulletó.

En aquesta obra, Lafargue realitza una crítica marxista del sistema econòmic nascut amb el capitalisme, el desenvolupament del qual, conclou, desembocaria en una "crisi de sobreproducció", causa d'atur i misèria per a la classe treballadora. Lafargue proposa que, mitjançant la generalització de l'ús de les màquines i la reducció de la jornada laboral, s'arribi a l'estadi dels "drets del benestar", que seria la culminació de la revolució social, amb una societat que pot dedicar la major part del seu temps a les ciències, l'art i la satisfacció de les necessitats humanes elementals.


Wagner Maniçoba de Moura

Wagner Maniçoba de Moura, més conegut com a Wagner Moura, (Salvador, 27 de juny de 1976) és un actor de cinema, televisió i teatre brasiler, conegut pel seu paper de Capità Roberto Nascimento, protagonista del film de 2007 "Elite Squad" i com a "Spider" al film de ciència-ficció del 2013 "Elysium". En la sèrie de Netflix "Narcos" va interpretar a Pablo Escobar. Moura va néixer a Salvador, una ciutat de la Regió Nord-est del Brasil, però va créixer a Rodelas, Estat de Bahia. Fill d'Alderiva i José Moura, als 13 va retornar a Salvador, Bahia. Es va graduar en periodisme a la Universidade Federal da Bahia. El 1997 va aparèixer en la pel·lícula Woman on Top protagonitzada per Penélope Cruz. A més de la seva carrera com a actor, Moura és un lletrista i vocalista d'una banda anomenada "Sua Mãe" (la seva mare).


Àguila de Prometeu

L'Àguila de Prometeu o també l'àguila del Caucas, o Etó, va ser, segons la mitologia grega, una àguila gegant filla de Tifó i d'Equidna.

Com a càstig per robar el foc de l'Olimp, Zeus va encadenar Prometeu a una columna de les muntanyes del Caucas. L'àguila se li menjava el fetge durant el dia, i li tornava a créixer durant la nit. Algunes fonts diuen que el cicle va durar 30.000 anys. Hèracles va matar aquesta àguila i va alliberar Prometeu.


Gaston Reinig

Gaston Reinig (Diekirch, 17 de novembre de 1956) és un general luxemburguès. És conegut principalment per haver desenvolupat la tasca de Cap de l'Estat Major de l'exèrcit luxemburguès entre el 2008 i el 2013. Abans havia estat Comandant del Centre d'Entrenament Militar del país europeu, situat a la seva ciutat natal, Diekirch. El març de 2008 fou ascendit a general, convertint-se en el primer Cap de l'Estat Major amb aquest rang.


The Address Downtown Dubai

The Address Downtown Dubai, antigament conegut com a The Address Downtown Burj Dubai —en àrab العنوان وسط المدينة دبي, "al-ʿUnwān Wasaṭ al-Madīna Dubayy"— és un gratacel amb funcions d'habitatge i hotel, amb 63 pisos (302,2 m), a la zona Burj Dubai Development Area de Dubai, als Emirats Àrabs Units.


Landro

El Landro o Landrove és un riu del nord de la província de Lugo que desemboca al mar Cantàbric formant la ria de Viveiro.

Neix a la parròquia d'O Viveiró, al municipi de Muras, al sud-oest de la serra d'O Xistral a uns 800 metres d'altitud. El seu curs es dirigeix en direcció sud-nord per acabar desembocant a la ria de Viveiro entre la platja d'A Area, a Covas, i el port de Celeiro, ambdós al municipi de Viveiro. En total recorre 42 quilòmetres i la seva conca s'estén per 268 km².


Guerra de l'Emú

La Guerra de l'Emú, també coneguda com a Gran Guerra de l'Emú, fou una operació militar que tingué lloc a Austràlia el 1932 per tal de reduir la població d'emús a l'Austràlia Occidental.

El nom li donaren els mitjans de comunicació de l'època.


Mount House

The Mount, que oficialment es coneix com a Mount House és una casa d'estil georgià de Shrewsbury. Va ser el lloc de naixement del naturalista Charles Darwin.

Va ser construïda en estil georgià l'any 1800 per part del metge i pare de Charles Darwin, Robert Darwin. Charles Darwin hi nasqué el12 de febrer de 1809. Robert Darwin hi morí el 13 de novembre de 1848.

A partir de 2004, aquesta casa està ocupada pel "District Valuer i Valuation Office" de Shrewsbury, i es pot visitar. L'edifici està llistat amb el grau II*.


La bèstia del regne

La bèstia del regne (títol original: "Jabberwocky") és una pel·lícula britànica de Terry Gilliam inspirada en el poema "Jabberwocky" de Lewis Carroll, estrenada el 1977. Ha estat doblada al català.
Primer llargmetratge de Terry Gilliam sol, "Jabberwocky" va ser tanmateix presentat a la seva estrena sota el nom de "Monty Python's Jabberwocky". Després, els productors van veure com es prohibia la utilització del nom dels Monty Python.
Terry Gilliam utilitza ja aquí nombrosos elements que es trobarà més tard en altres obres seves, tant en el fons com en la forma. El costat miserable i obscur del "Regne" no té res a envejar a "Brazil", per exemple. Per tant, l'humor és molt impregnat de l'esprit dels Monty Python, i la meitat de la tropa té un paper (més o menys) important en la pel·lícula.


Morven

Morven (en gaèlic escocès: "A' Mhòr Bheinn") és una muntanya del comtat de Caithness, a la regió de les Terres Altes d'Escòcia. El pujol està classificat com un "Graham" i, amb 706 metres, el seu cim és el punt més alt del comtat de Caithness.

Caithness és en general bastant plana i baixa. L'altura relativa de Morven fa d'ella un tret prominent del paisatge i pot veure's des de diferents llocs al país.

Hi ha també una altra muntanya anomenada Morven a Aberdeenshire.


La Bruixa d'Or

La Bruixa d'Or és una administració de loteria espanyola de la xarxa oficial de sucursals de Loterías y Apuestas del Estado ubicada a Sort, Pallars Sobirà. El 2011 va ser l'administració número 1 en facturació i en venda de bitllets de loteria. L'any 2015 era una administració de loteria capdavantera en vendes per Internet.


Bosc Cambalache

El Bosc Cambalache és una reserva forestal a l'illa de Puerto Rico repartit entre els municipis d'Arecibo i Barceloneta.
El bosc es va conèixer com a «Bosc Experimental de Cambalache» i va estar dedicat a la dasonomia experimental i va funcionar com a centre d'ensenyament silvícola. Va ser establert en 1943 mitjançant un acord entre el Servei Forestal dels Estats Units i l'Autoritat de Terres de Puerto Rico, propietària legal dels terrenys, per a la implantació i desenvolupament d'un programa de recerca silvícola en terrenys calcaris.

El Bosc estatal de Cambalache és gestionat pel Departament de Recursos Naturals i Ambientals de l'Estat lliure associat de Puerto Rico. Protegeix escarpats pujols de pedra calcària coneguts com a "mogotes", que estan coberts de boscos humits. L'elevació varia entre 5 i 50 metres sobre el nivell del mar. La precipitació mitjana és 1.479,8 mm per any, amb una temperatura que varia des de 23,3 fins a 27 °C. Els "mogotes" estan orientats de nord-est a sud-est i els seus vessants nord i sud-oest són humits però amb cims xérics.


Amata

Amata, segons la mitologia romana, era l'esposa de Llatí i la mare de Lavínia.

Nombrosos pretendents demanaven la mà de Lavínia, i Amata havia escollit el rei dels rútuls, el jove Turn. Però, després de l'arribada d'Eneas, Llatí va decidir atorgar-li a aquest heroi Lavínia com a esposa, Amata va tractar per tots els mitjans d'evitar que un estranger troià s'endugués la noia. Va girar en contra dels troians les dones de Laurentum. Quan va conèixer la mort de Turn a mans d'Eneas i la victòria dels troians, es va penjar.

A Roma es donava el nom ritual d'Amata a la Vestal quan era consagrada per part del Pontífex Màxim.


Colè

Colè (en grec antic Κόλαινος), va ser, segons la mitologia grega, un descendent d'Hermes. Pausànies explica que va ser el primer rei de l'Àtica.

Va ser expulsat del tron pel seu cunyat Amficcíon. Allunyat de la ciutat, va estar vagant per diversos llocs i es va establir al demos de Mírrina, on va consagrar un temple a Àrtemis "Colena". Va morir allà. Pausànies va veure encara una estàtua de fusta feta en honor seu.


Alfredo Souto Cuero

Alfredo Souto Cuero (La Corunya, 1862 - 1940) fou un pintor gallec, col·laborador de Blanco y Negro entre 1901 i 1922.

Magistrat, pare del pintor gallec més destacat de la primera meitat del , Arturo Souto (1902-1964), també exercí com a pintor de manera no absolutament professional. En l'Escola d'Arts i Oficis de la Corunya, el pintor i militar Román Navarro, fou el seu mestre, inclinant-se en la seva maduresa pictòrica pel tema del paisatge.

Alfredo Souto restà en contra que el seu fill es dediqués a la pintura com a forma de vida, perquè considerava que com a feina menor, devia ser combinada amb una altra dedicació professional seriosa. Ell mateix, malgrat de tenir un treball d'alta qualificació demostrà com va poder arribar a ser acceptat en nombroses convocatòries de les Exposicions Nacionals de Belles Arts fins a aconseguir mèrits el 1892, 95, 99 i 1901.

Com a retratista fou un sever pintor de modes sòlits, on deixa poc espai per l'anècdota, i amb una paleta extremadament sòbria, mentre que en les seves vessants de paisatgista i pintor de tipus populars deixa que la naturalesa s'expressi lliurement, fins i tot amb exuberància.

En les seves obres per a Blanco y Negro (curiosament és dels pocs artistes que tenen en compte els espais vuits per a la inclusió dels texts), l'aquarel·la és el mitjà pel que, sempre a partir de verds i terres, els paisatges i les anècdotes d'amables personatges es desenvolupen amb gran delicadesa.
Dues portades de març i maig de 1902, són els únics exemples en què es troba l'Art Nouveau, on tant en les tipografies com en els jocs de corbes i contra-corbes i elements vegetals, s'observa un superb coneixement d'aquest estil internacional.


FIFA 16

FIFA 16 és un videojoc de futbol desenvolupat per EA Canada i publicat per EA Sports. És el 23.º de la sèrie i va sortir a la venda el 22 de setembre a Amèrica del Nord i el 24 de setembre a Europa. Va ser llançat per a Windows, consoles de la setena generació: Xbox 360 i PlayStation 3, i consoles de la vuitena generació: PlayStation 4 i Xbox One. Quant al motor, compta amb el Ignite engine para PlayStation 4, Xbox One i Microsoft Windows; mentre que per PlayStation 3 i Xbox 360 manté el Impact Engine.

El joc és el primer de la sèrie FIFA, a incloure futbolistes femenines i una manera de joc en el Ultimate Team, el FUT Draft. És també el primer en el qual els jugadors de les portades van ser triats per vot popular, incloent la primera dona a aparèixer en la portada d'un joc de FIFA.


Els intocables d'Elliot Ness

Els intocables d'Elliot Ness (The Untouchables en el seu títol original en anglès) és una pel·lícula de l'any 1987 dirigida per Brian De Palma i protagonitzada per Kevin Costner i Sean Connery. Ha estat doblada al català


La bèstia humana

La bèstia humana ("La Bête humaine" en el seu títol original en francès) és una pel·lícula de l'any 1938 dirigida per Jean Renoir i protagonitzada per Jean Gabin i Simone Simon, la qual fou emesa per primera vegada a TV3 el 10 d'abril del 2001.


Cecil Lolo

Cecil Lolo (Khayelitsha, 11 de març de 1988 - Ciutat del Cap, 24 d'octubre de 2015) va ser un futbolista sud-africà que jugava en la demarcació de defensa. Va debutar com a futbolista de la mà de l'entrenador Foppe d'Haan el 17 de setembre de 2010 amb l'Ajax Cape Town FC després de formar-se en les categories inferiors del club i passar un any en qualitat de cedit en l'Ikapa Sporting FC. Va jugar en l'equip de Ciutat del Cap durant cinc temporades a nivell professional, completant un total de 105 partits entre lliga i copa, a més d'anotar dos gols. En 2015 va guanyar al costat del club la MTN 8. Va morir el 24 d'octubre de 2015 a Ciutat del Cap als 27 anys després de sofrir un accident de trànsit.


Ada Chaseliov

Ada Chaseliov (Rio de Janeiro, 30 de març de 1952 - São Paulo, 27 d'octubre de 2015) va ser una actriu brasilera. Va començar la seva carrera en 1973 en la cinematografia, amb el film "Um Virgem na Praça", rebent, a l'any següent, un petit paper en la telenovel·la Supermanoela, de Walther Negrão, en la Rede Globo.

L'actriu va participar en diverses novel·les de Rede Globo, i dins d'elles es van destacar "Guerra dos Sexos" i "Belissima", ambdues de Sílvio de Abreu. La seva gran conquesta en la TV va ser com la Vilã Leonor, en la minisèrie "A Muralha", en 2000. Ada va ser una actriu respectada en el mitjà teatral, principalment en el teatre musical. Entre els seus aspectes més destacats amb el music-hall, hi ha les seves actuacions en "As Malvadas", "O Abre Alas", "Cole Porter - Ele Nunca Disse que me Amava", "Òpera do Malandro", "A Noviça Rebel", "Cristall Bacharach" i "Gypsy - O Musical".

L'actriu treballava sovint amb el director Denise Saraceni i amb el dramaturg Sílvio de Abreu; ho va fer en "Guerra dos Sexos" (1983), "Anjo Mau" (1997), "Torre de Babel" (1998), "Da Cor do Pecado" (2004), "Belissima" (2005) i "Passione" (2010). Amb Denise Saraceni va treballar en "Felicidade" (1991), Anjo Mau (1997), "Torre de Babel" (1998), "A Muralha" (2000), "Sabor da Paixão" (2002), "Da Cor do Pecado" (2004), "Belissima" (2005), "Tudo Novo de Novo" (2009) i "Passione" (2010). El seu últim treball va ser en 2013 com a jutge en la novel·la "Love of Life". Va morir el 27 d'octubre de 2015, als 63 anys, a causa d'un limfoma, a São Paulo.


Niall McGinn

Niall McGinn (Dungannon, Comtat de Tyrone, Irlanda del Nord, 20 de juliol de 1987) és un futbolista professional nord-irlandès que juga com a centrecampista al club escocès Aberdeen i a la selecció nord-irlandesa.


Leuce

Leuce (en grec antic Λευκή, "la Blanca"), és, a la mitologia grega, la més bella de les nimfes, filla d'Oceà i de Tetis. Hades, que n'estava enamorat, la va raptar i se la va endur al món subterrani. Però com que Leuce no era immortal, en arribar la seva hora va morir. Hades, per buscar consol en la seva mort i fer-la eterna, la va transformar en un àlber, que creixia als Camps Elisis. D'aquest arbre, Hèracles en va collir la corona que es va cenyir quan tornà dels Inferns. Servi explica que les fulles de l'àlber tenen dues cares, un de blanca i l'altre de fosca, que representen la dualitat dels treballs d'Hèracles, al món i a l'inframón.

Leuce és també el nom de l'illa de les Serps o illa Blanca, situada a la desembocadura del Danubi. Aquil·les, hi va ser enterrat per la seva mare Tetis després d'haver barreja els seus ossos amb els de Pàtrocle. Envoltat d'uns quants herois que havien ressuscitat amb ells, hi duia una vida de festes i combats casat amb Helena (o també amb Ifigènia o Medea).


Memorama

El Memorama, joc de memòria o memory és un joc de taula en la categoria de joc de cartes que consisteix a emparellar naips. Generalment hi ha una sèrie de cartes amb diverses figures en cadascuna d'elles, les quals estan emparellades, és a dir cada figura està repetida en dues cartes. Aquest joc, com el seu nom indica, serveix per desenvolupar la memòria en recordar on estaven les altres cartes. L'avantatge dels memoramas és que no són tots iguals, poden ser dibuixos de qualsevol classe i no hi ha un nombre determinat de cartes a jugar. Es poden fer fins a 50 parelles. Aquests jocs són molt bons per als nens i nenes petites i resulten igualment entretinguts i interessants per a molts adults a causa de l'exercici de la memòria.


La traïció de les imatges

La traïció de les imatges (en : [la tʁaizɔ̃ dez imaʒ]) és un quadre pintat per l'artista surrealista belga René Magritte entre l'any 1928 i el 1929.


Scott Monument

El Monument a Scott (Scott Monument) és un monument d'estil gòtic de tall victorià erigit en honor de l'autor escocès Sir Walter Scott. S'aixeca en els Princes Street Gardens de la ciutat d'Edimburg, davant dels magatzems Jenners i en les proximitats de l'estació de ferrocarrils de Waverley.

La torre, construïda en pissarra de Livingston i amb una altura de 61'1 metres, disposa d'una escala de caragol interna que permet accedir als diversos pisos de l'edifici, des dels quals es pot albirar la ciutat i els voltants. El pis més alt, al que s'arriba després de 287 esglaons, permet aconseguir la cúspide de l'edifici (a aquells visitants que ho aconsegueixin se'ls lliura un certificat per commemorar l'esdeveniment).

La atmosfera de l'Edimburg victorià, que llavors era conegut com a "Auld Reekie" (o la vella ciutat fumejant) per la gran contaminació industrial, va provocar que les pedres perdessin el seu color original, adquirint una tonalitat negrosa. En l'actualitat una espècie d'oli segueix regalimant per les seves parets, que conserven el tan característic color negre. Bill Bryson el va anomenar «el coet gòtic».


Manel Lacambra Cuixart

Manel Lacambra Cuixart (Terrassa, 7 d'agost de 1975) és un director esportiu de ciclisme català.

Com a ciclista no va passar mai a professionals i va començar a fer de mecànic a l'equip Team Polti. Posteriorment va passar per altres equips femenins com el Team Aliverti, el Prato Marathon Bike i el Team Bigla.

A partir de 2005 comença a exercir de director esportiu en diversos equips com l'Univega Cycling Pro Team, el Girona Costa Brava i el Cervelo Test Team. El 2010 és nomenat seleccionador de l'equip dels EUA i al 2011 entrà com a mànager del Diadora-Pasta Zara, un dels millors equips d'aquells moments.

El 2014 treballa per l'equip masculí del MTN-Qhubeka, i el 2016, després d'un pas pel Cervélo-Bigla, comença l'etapa al Cylance Pro Cycling.

És parella de la ciclista Shelley Olds.


Comunitat de comunes de l'Alsace Bossue

La Comunitat de comunes de l'Alsace Bossue (oficialment: "Communauté de communes de l'Alsace Bossue") és una Comunitat de comunes del departament del Baix Rin, a la regió del Gran Est.

Creada al 2017, està formada 45 municipis i la seu es troba a Sarre-Union.


Marie-Adolphine

Santa Marie-Adolphine, nascuda Anna Dierkx ("Kaatje"), a Ossendrecht el 3 de març de 1866 i morta decapitada el 9 de juliol de 1900 a Taiyuan, a la província de Shanxi (Xina), és una religiosa de la Congregació de les Franciscanes Missioneres de Maria, canonitzada per Joan Pau II el 2000. La seva festa, amb els 120 màrtirs de la Xina, és el 9 de juliol.


Patrice Talon

Patrice Talon, nascut l'1 de maig de 1958 és un home de negocis i polític de Benín, triat com a President de la República de Benín el 21 de març de 2014, vencent al Primer Ministre de Benín Lionel Zinsou en un balotaje

Nascut d'un pare treballador de Ferrocarrils natiu de Ouidah i de la seva mare provinent d'una família Guedegbe de Abomey, Patrice Talon comunament cridat "El competidor nascut" està casat amb una dona nativa de Porto Novo i pare de dos fills.

Conegut com el "Rei de cotó" per la seva participació en la indústria del cotó al seu país Benín, Talon va ser una sustentació al president Thomas Yayi Boni, i finanço les seves campanyes per a les eleccions de 2006 i 2011. No obstant això, després que tots dos es van distanciar, Talon va ser acusat de participar en una conspiració per matar Boni Yayi i va fugir a França en 2012. Va ser indultat posteriorment en 2014.


Dumitru Țepeneag

Dumitru Țepeneag (Bucarest, 14 de febrer de 1937) és un escriptor i traductor romanès representant de l'onirisme literari, que actualment resideix a França. Va guanyar el 2008 el premi de la Unió Llatina.

Va estudiar dret a la Universitat de Bucarest. Durant els anys 1960 i 1970 juntament amb el poeta Leonid Dimov va ser una figura clau de l'onirisme literari que s'oposava al realisme socialista oficial. El 1975, en una estada a París, va ser privat de la seva nacionalitat per Ceaușescu i condemnat a l'exili. Va fundar i va dirigir "Cahiers de l'Est" de 1975 a 1980; "Nouveaux Cahiers de l'Est", de 1991 a 1992 i "Seine et Danube" de 2003 a 2005. També és important la seva obra com a traductor del francès al romanès.


Vicente Cacho Viu

Vicente Cacho Viu (Madrid, 27 de desembre de 1929 - Madrid, 28 de novembre de 1997) va ser un historiador i catedràtic d'Història Contemporània espanyol.

Va néixer a Madrid el 27 de desembre de 1929 i va estudiar a la mateixa Universitat de Madrid. La seva obra va estar enfocada a la intel·lectualitat liberal durant la Restauració Borbònica, especialment en la Institució Lliure d'Ensenyament, a més de l'estudi del nacionalisme català i el catalanisme. D'ella destaca el seu primer llibre —en realitat la seva tesi doctoral "La Universidad española en la época de la" Restauración publicada per Rialp amb un nou títol: La Institución Libre de Enseñanza. I. Orígenes y etapa universitaria (1860-1881)— amb el qual va guanyar el Premi Nacional de Literatura de 1962. També va ser autor de "Repensar el 98", editada en 1997, i Los" intelectuales y la política. Perfil polític de Ortega y Gasset", publicada l'any 2000. Va exercir de catedràtic a la Universitat Complutense, en la d'Universitat de València, a la Universitat de la Laguna i a la Universitat de Barcelona.[3] Va ser membre del Opus Dei. Va morir a la seva ciutat natal el 28 de novembre de 1997.


(1067) Lunaria

(1067) Lunaria és un asteroide pertanyent al cinturó d'asteroides descobert per Karl Wilhelm Reinmuth des de l'observatori de Heidelberg-Königstuhl, Alemanya, el 9 de setembre de 1926. Inicialment es va designar com 1926 RG. Posteriorment va ser anomenat per les lunàries, unes plantes de la família de les brasicàcies.

Lunaria orbita a una distància mitjana de 2,872 ua del Sol, podent acostar-se fins a 2,33 ua i allunyar-se fins a 3,414 ua. La seva excentricitat és 0,1886 i la inclinació orbital 10,56°. Emplea 1778 dies a completar una òrbita al voltant del Sol.


Faune entretingut per uns amors

Faune entretingut per uns amors és una escultura de marbre dels artistes italians Gian Lorenzo Bernini i el seu pare Pietro Bernini. Va ser executada els anys 1616 i 1617, quan Gian Lorenzo encara no havia complert vint anys. Actualment es troba en el Museu Metropolità d'Art a Nova York.


Microsoft Surface

Microsoft Surface és una sèrie d'ordinadors prefabricats de pantalla tàctil i pissarra interactiva dissenyats i desenvolupats per Microsoft, que funcionen en els sistemes Microsoft Windows. Els dispositius són fabricats per fabricants d'equips originals, incloent Pegatron, i estan dissenyats per a ser dispositius premium que donen exemple a OEMs de Windows. Comprèn 7 generacions de tauletes híbrides, notebooks 2 en un 1, ordinadors convertibles d'escriptori, i pissarres interactives, i diversos accessoris tots amb factors de forma únics. La majoria de la línia Surface conté processadors Intel i els PC són compatibles amb el sistema operatiu Microsoft Windows 10.


Josep Barberà i Sorlí

Josep Barberà i Sorlí (Benicarló, Baix Maestrat, 1983) és un polític valencià, president d'Esquerra Republicana del País Valencià des de març de l'any 2016. Té estudis d'Història Moderna i Contemporània per la Universitat de Barcelona, i és cap de publicacions de l'Editorial Sankara. Actualment és regidor de la coalició Compromís-Esquerra Republicana a l'Ajuntament de Benicarló on és regidor de cultura.

Militant d'ERPV des del 2004, va encapçalar la llista del partit a la circumscripció de Castelló per a les eleccions espanyoles de 2008. L'any 2015 va encapçalar la coalició electoral Ara, País Valencià a les eleccions espanyoles de 2015. El 2016 va ser escollit, al VII Congrés d'ERPV celebrat al Centre Cívic del Port de Sagunt, nou president del partit amb el 98% dels vots de la militància.


Lon Nol

Lon Nol (លន់ នល់; Kampong Leav, 13 de novembre de 1913 – Fullerton, 17 de novembre de 1985) va ser un polític i general cambodjà, que va servir com a primer ministre en dues ocasions (1966–67; 1969–71), a més de ser ministre de defensa en diverses ocasions. El 1970 va liderar un cop d'estat contra el príncep Norodom Sihanouk, convertint-se en el president de la recent creada República Khmer fins al 1975. Va ser el fundador i líder del breu Partit Republicà Socialista i comandant en cap de les Forces Armades Nacionals Khmer.


Tyrannochthonius gnomus

Tyrannochthonius gnomus és una espècie d'aràcnid de l'ordre Pseudoscorpionida de la família Chthoniidae.

Es troba de forma endèmica a Alabama (Estats Units).


GQ Lupi

GQ Lupi és una estrella variable de T Tauri a uns 500 anys llum de distància de la constel·lació del Llop. L'estrella és jove i té al voltant del 70% de la massa del Sol.


Dig It

Dig It és una cançó de The Beatles, publicada l'any 1970 al seu àlbum "Let It Be". La cançó és una de les poques acreditada a "Lennon/McCartney/Harrison/Starr"; les altres són ""Flying" del "Magical Mystery Tour", "Suzy Parker" " del film "Let It Be", ""12-Bar Original" del "Anthology 2", i la versió de "Free as a Bird".

Aquesta cançó, juntament amb "Maggie Mae", són les úniques cançons de l'àlbum que no van ser incloses en el "Let It Be... Naked", sent reemplaçades per "Don't Let Me Down".
L'enginyer i productor Glyn Johns, contractat per a les sessions de l'àlbum (conegut com a "Get Back"), va realitzar diverses versions i mescles de l'àlbum, totes rebutjades per la banda. La mescla de maig de 1969 incloïa una versió de "Dig It"" de 3:59, que va ser reduïda de forma dràstica per Phil Spector per a la versió final de l'àlbum.

Amb tan sols 49 segons, és la tercera cançó més curta de The Beatles, només superada per ""Maggie Mae" amb 40 segons, també inclosa en l'àlbum "Let It Be", i "Her Majesty"" amb 23 segons, de l'àlbum "Abbey Road".


Alada

Alada Empresa de Transportes Aéreos és una aerolínia amb base a Luanda, Angola. Va ser fundada en 1995 i proporciona vols xàrter de passatgers i càrrega a Angola i a altres parts d'Àfrica. La seva base principal és l'Aeroport Internacional Quatro de Fevereiro, Luanda. El seu AOC va ser revocat en 2010.


Olga Ulianova

Olga Ulianova (URSS, 1963 — Santiago, Xile, 29 de desembre de 2016) fou una historiadora russa nascuda en l'antiga Unió Soviètica, nacionalitzada xilena, que es va especialitzar en història contemporània, la Guerra Freda, el moviment comunista xilè i internacional i les xarxes internacionals no estatals.

Va obtenir un "Master of Arts" en Història a la Universitat Estatal Lomonosov de Moscou el 1985 i, més endavant, un doctorat amb esment en Història Universal a la mateixa universitat, el 1988. Ja en aquesta època es dedicava a estudiar la història social i política xilena. Va treballar com a traductora d'alguns líders comunistes xilens exiliats. Es va casar amb un xilè exiliat i el 1992 es va traslladar amb ell a viure a Xile. Té una filla de nacionalitat xilena i russa.

Va fer la seva carrera acadèmica a la Universitat de Santiago de Xile ―USACH― i, en particular, en l"'Instituto de Estudios Avanzados" ―Institut d'Estudis Avançats―, del que va ser directora entre 2010 i 2015; també va ser directora del programa de doctorat en "Estudis Americans" de la USACH. A més va ser professora convidada de diverses universitats. Va ser membre del Comitè d'Història de Fondecyt ―Fons Nacional de Desenvolupament Científic i Tecnològic― i avaluadora de Conicyt ―Comissió Nacional de Recerca Científica i Tecnològica―; també va ser integrant del consell editorial de diverses revistes científiques, tant a Xile com a l'estranger ―com la Revista Esquerres, en la qual va ser directora―.

Es va especialitzar en la recuperació de la informació documental provinent dels arxius del Komintern i, en general, de la ex URSS. Va realitzar diverses recerques sobre comunistes xilens, en particular respecte dels contactes que aquests van desenvolupar amb el Komintern. Va escriure diversos textos en conjunt amb altres especialistes en el comunisme xilè, com Rolando Álvarez Vallejos i Alfredo Riquelme. També va desenvolupar recerques sobre la immigració russa a Xile.

Va ser comentarista habitual de temes internacionals en la televisió, la ràdio i la premsa xilena. En 2016 va rebre la medalla "Universitat de Santiago de Xile" de part del rector d'aquesta casa d'estudis, Juan Manuel Zolezzi, en reconeixement a la seva trajectòria acadèmica.

Va morir afligida d'un càncer, a l'edat de 53 anys, en una clínica a Santiago de Xile.

localitzat a l'entitat territorial administrativa actual


Candyman

Candyman és una pel·lícula estatunidenca de terror de 1992 dirigida per Bernard Rose, que també va adaptar el guió basat en la història curta "El prohibit" de l'autor britànic Clive Barker. Ha estat doblada al català. És protagonitzada per Virginia Madsen, Tony Todd i Xander Berkeley.


Llança de Lugal

La Llança de Lugal, és una llança de bronze que data de l'any 2600 a. C., en època (Segle XXXI aC) de la civilització sumèria, que es considera la primera i més antiga civilització de la història, i que es va estendre pel sud de Mesopotàmia, a la zona dels rius Tigris i Eufrates, (actual Iraq) concretament aquesta peça forma part del Període dinàstic arcaic, un període arqueològic de la història de Mesopotàmia comprès entre el 3000 aC. i 2334 aC.


Daewoo XK9

La Daewoo XK9 es un subfusell de calibre 9x19 mm Parabellum, produïda per S&T Motiv. Era una arma que havia de ser la substitució de la Heckler & Koch MP5 de l'Exèrcit de Corea del Sud, i també per les forces especials, però no va ser adoptada. D'acord amb Jane's, l'arma va començar a produir-se suposadament el 2003 amb la designació de DS9A.


La Resolució 572 del Consell de Seguretat de les Nacions Unides, aprovada per unanimitat el 30 de setembre de 1985 després de recordar la Resolució 568 (1985) i notar un informe d'una missió a Botswana nomenada pel Secretari General de les Nacions Unides, el Consell de Seguretat va aprovar l'informe sobre un atac sud-africà al país.

La resolució exigia una indemnització per Botswana, i va demanar assistència internacional als Estats membres i organitzacions del país en les àrees identificades a l'informe. També va demanar al Secretari General que mantingués la situació sota observació.


Dear Catastrophe Waitress

Dear Catastrophe Waitress és un àlbum del grup escocés Belle and Sebastian, publicat el 2003 per Rough Trade Records. El productor Trevor Horn, antic membre de The Buggles i productor de grups com ara Yes, T.A.T.U. i Frankie goes to Hollywood, va supervisar la producció, i li va donar un so més proper al pop i més polit, el que contrasta amb el seu àlbum de més èxit "If You're Feeling Sinister", més proper al folk (tot i que algunes cançons com ara "Lord Anthony" recordaven el seu antic so). En concret, la canço "Stay Loose", ballable i propera al so de New Order, va resultar ser la primera d'una sèrie de cançons (com ara "Your Cover's Blown" o "Sukie in the Graveyard") que divergien cada vegada més de les seues arrels, un canvi que va estranyar a alguns dels fans més veterans.

L'àlbum va estar nominat per a un Mercury Music Prize, i la cançó "Step into My Office, Baby" va ser nominada per a un Ivor Novello Award en la categoria de millor cançó. Cap dels dos va guanyar.


Johann Gottfried Galle

Johann Gottfried Galle (9 de juny de 1812 – 10 de juliol de 1910) va ser un astrònom alemany de l'Observatori de Berlín qui, amb l'ajuda de l'estudiant Heinrich Louis d'Arrest, va descobrir el planeta Neptú el 23 de setembre de 1846. Va utilitzar els càlculs d'Urbain Le Verrier per saber allà on calia observar.

Va començar la seva carrera d'astrònom com a ajudant de Johann Franz Encke el 1835, just acabada la construcció de l'Observatori de Berlín. El 1851 es va traslladar a Breslau (actualment Wrocław) per convertir-se en professor d'astronomia i director de l'observatori local.

Al llarg de la seva carrera també va estudiar els cometes i el 1894, amb l'ajuda del seu fill Andreas Galle, va publicar una llista de 414 cometes. Prèviament ja havia descobert tres cometes en el curt interval de temps entre el 2 de desembre de 1839 i el 6 de març de 1840.

Un cràter a la Lluna, un altre a Mart i un anell de Neptú van ser batejats en honor seu.


Olympus Mons

LOlympus Mons (en llatí Olympus Mons, en català: mont Olimp) és una muntanya i volcà d'escut del planeta Mart, situada a . Es tracta de la muntanya més alta coneguda del sistema solar, amb una altura de 22.000 metres sobre el nivell mitjà de la superfície de Mart. Abans que les sondes espacials d'exploració revelessin la seva naturalesa de muntanya era coneguda com a Nix Olympica ('Neus de l'Olimp', denominació actualment desestimada en favor de l'oficial "Olympus Mons").


Scoop

Scoop és una pel·lícula britànico-estatunidenca de Woody Allen de l'any 2006. Es tracta d'una comèdia romàntica i de misteri, protagonitzada pel mateix Woody Allen juntament amb Hugh Jackman i Scarlett Johansson. Aquesta pel·lícula, així com la seva obra precedent "Match Point", va ser filmada a Londres, sent la segona que va rodar fora de Nova York, la seva ciutat natal.


Gran Duc de Luxemburg

Luxemburg és una monarquia constitucional de la qual el cap d'estat és el Gran Duc de Luxemburg (o Gran Duquessa de Luxemburg, en el cas que sigui dona). El primogènit del Gran Duc rep el nom de "Gran Duc Hereu de Luxemburg".

Des de 1964, el Gran Ducat pertany a la dinastia dels Nassau-Weilburg per voluntat del gran duc Joan que va mantenir com a cognom de la dinastia el de la seva mare davant el del seu pare (Borbón-Parma).

El Gran Duc i altres membres de la Família Gran Ducal reben el tracte d'Alteses Reials i són Prínceps i Princeses de Nassau (Principat) i Borbó-Parma.


Província romana de Síria

La província romana de Síria fou establerta el 64 aC amb els antics territoris selèucides i comprenia nombroses ciutats lliures i tetrarquies o petits principats. El regne de Commagena no en va formar part, ja que era nominalment independent i aliat de Roma. Els petits principats com Iturea i Judea foren annexionats al segle I i les ciutats lliures van també perdre els seus privilegis al llarg del mateix període. Síria va ser una província romana des del 64 aC fins al 636.

En el període de govern romà, la gran ciutat d'Antioquia, (anomenada l'«Atenes de l'est» era la capital provincial. Era una de les més grans ciutats del món antic, amb una població estimada de 500.000 habitants, sent un pròsper centre de comerç i d'indústria. En ser una de les grans ciutats més riques i populoses de les províncies de l'Imperi Romà, s'ha estimat que la població de la Síria romana al començament de l'Imperi, només va ser sobrepassada a meitats del , amb un cens de 78.000.000 o més, incloent Palestina i al territori del riu Jordà, exclosa la part oriental de l'actual regió enllà de l'Eufrates.

En l'època romana, Síria era la llar d'Heliogàbal, un emperador romà de la dinastia Severa que va regnar des del 218 fins al 222. La seva família tenia drets hereditaris sobre el sacerdoci del déu del sol El-Gabal, de qui Heliogàbal era el gran sacerdot a Emesa (actual Homs), en sirià.


Michel Rocard

Michel Rocard (Courbevoie, Illa de França, 1930 - París, 2 de juliol de 2016) fou un polític francès, Primer Ministre de França de 1988 al 1991.

Fou secretari general dels estudiants socialistes (1955-56), però el 1958 abandonà la SFIO i, el 1960, fou cofundador del "Parti Socialiste Unifié" (PSU), del qual fou secretari general (1967-73). El 1975 s'integrà amb una part del PSU al Parti Socialiste, de François Mitterrand, i n'esdevingué membre del secretariat nacional.

Cap de l'ala socialdemòcrata del partit, fou ministre de planificació i desenvolupament regional (1981-83), d'agricultura (1983-85) i primer ministre (1988-91). Elegit secretari general del PSF després de la davallada socialista a les eleccions del 1993, dimití el 1994 i fou substituït per Henri Emmanuelli. Fou membre del Parlament Europeu.


Gran Premi de Suècia

El Gran Premi de Suècia ha estat una carrera puntuable pel campionat de la Fórmula 1 del 1973 fins a la temporada 1978. Es disputava al Circuit d'Anderstorp, a 30 km de Jönköping, Småland, Suècia.

El circuit d'Anderstorp estava situat enmig d'extensos boscos escandinaus i es caracteritzava també per la gran rapidesa que s'hi aconseguia amb els monoplaces, ja que el traçat aprofitava una pista d'aeroport com a recta, que s'ajuntava amb una sèrie de revolts molt oberts.

En el primer Gran Premi de Suècia, el pilot local, Ronnie Peterson va estar molt a prop de guanyar la carrera per Lotus, però una punxada a l'última volta li va fer perdre la victòria, que s'endugué Denny Hulme. Aquesta és la millor posició que ha aconseguit mai un suec a la cursa del seu país.

Al gran premi del 1976, Jody Scheckter va guanyar la cursa amb un sorprenent Tyrrell P34 de 6 rodes.

La mort de Peterson i de Gunnar Nilsson i la nul·la presència d'altres pilots locals van contribuir a allunyar la Formula 1 de Suècia.


Peter Lorre

Peter Lorre (Ružomberok, 1904 - Hollywood, 1964) fou un actor alemany de procedència hongaresa.

Va treballar com a actor de teatre a Zuric, Viena i Berlín, on va ser descobert per Fritz Lang. Sota la seva direcció, va protagonitzar "M, un assassí entre nosaltres" (1931), notable inici d'una llarga sèrie d'interpretacions en pel·lícules de terror i policíaques, com ara "The Man Who Knew Too Much", d'Alfred Hitchcock (1935), "El falcó maltès" de John Huston (1941) o "Històries de terror" de Roger Corman (1962). L'any 1951, va dirigir una única però notable pel·lícula expressionista, "Der Verlorene".

Va fugir d'Alemanya després de la victòria nazi de 1933 i va refugiar-se a Londres, lloc on va interpretar una sèrie de pel·lícules molt populars, les de "Mr. Moto", un investigador japonès que resolia misteris a l'exòtic Orient. Mentrestant, a Alemanya, el règim nazi va utilitzar la seva imatge promocional del film "M" per a un cartell incitant a l'odi antisemita.

El 1939, va emigrar als Estats Units al costat del director austríac Billy Wilder i es va convertir en actor secundari de la Warner, fent-se famós por les seves aparicions en "El falcó maltès", "Casablanca" (en què va interpretar el desafortunat "Ugarte", personatge clau en la història) i, més tard, "Arsènic per compassió" o "20.000 llegües de viatge submarí".

Sempre lligat a les produccions de la Warner, Lorre va convertir-se en un personatge molt popular als Estats Units dels anys 50 i 60, on van sorgir fins i tot imitadors del seu marcat accent alemany i la seva entonació dolenta i aguda. Els dibuixants de la Warner van dissenyar un personatge inspirat en la seva peculiar fisonomia que va protagonitzar algunes aventures al costat de Bugs Bunny.

Els últims anys de la seva vida van estar lligats al seu amic Vincent Price i a algunes produccions de terror.


Santander

Santander (en càntabre: "Sanander") és la capital de la comunitat autònoma i província de Cantàbria.

Fou coneguda com a Portus Victoriae pels romans. Celebrà en 2006 els 300 anys del títol oficial com a ciutat.

Presenta un port de mar amb considerable trànsit de càrrega, en el què el vaixell Cabo Machichaco va explotar el 3 de novembre de 1893 suposant a la tragèdia més greu de caràcter cívic ocorreguda a Espanya al . també té un aeroport amb línies regulars internacionals de baix cost (afavorit per la proximitat de Bilbao, a uns 100 quilòmetres), la Universitat Internacional Menéndez Pelayo (UIMP, on es fan nombrosos cursos d'estiu i de castellà per a estrangers). Un gran incendi iniciat el 15 de febrer de 1841 destrossà pràcticament el nucli antic, i per això avui en dia en arquitectura destaquen especialment el Palau de la Magdalena, la catedral, els edificis del passeig marítim de Pereda i la seu social del Banco Santander.


¡Salve, oh Patria!

¡Salve, oh Patria! és l'himne nacional de l'Equador. L'autor de la lletra és l'escriptor Juan León Mera i la música fou composta per Antonio Neumane. Es va adoptar l'any 1886.


Burundi

Burundi és un estat de l'Àfrica centre-oriental, situat en un altiplà a la regió dels Grans Llacs, a la riba est del llac Tanganyika. Afronta al nord amb Ruanda, a l'oest amb la República Democràtica del Congo i a l'est i al sud amb Tanzània. La seva superfície és un poc inferior a 28.000 km² i té una població d'aproximadament 8.700.000 habitants. De 2019 ençà la capital és Gitega, però la ciutat més poblada és Bujumbura, amb 851.040 habitants. Encara que és un país sense litoral, una part de la frontera occidental confronta amb el llac Tanganyika.

Els pobles Twa, Tutsi i Hutu han ocupat el país d'ençà de la seva formació fa cinc segles. Burundi va ser governat com un regne pel poble tutsi durant més de dos-cents anys. No obstant això, a l'inici del , Alemanya i Bèlgica van ocupar la regió, i Burundi i Ruanda es van convertir en una colònia europea coneguda com a Ruanda-Urundi.

L'antic nom del país era "Urundi-Ubrundi-Bruwanda". Urundi és l'abreujament d'"Urundi Ruanda" ("L'altra Ruanda"), tal com les forces colonials belgues solien referir-se al territori. El nom actual del país prové del llenguatge bantú Kirundi.

La inestabilitat política ocorreguda a la regió a causa de diferències entre els tutsis i els hutus, va provocar una guerra civil a mitjan . Actualment, Burundi és governat com una república representativa presidencial demòcrata. El 62% de la població és catòlica, el 8% és musulmana i el percentatge restant és animista o pertany a altres religions cristianes.

Burundi és un dels deu països més pobres del món i té el segon PIB per càpita més baix segons el Banc Mundial, després de la República Democràtica del Congo. El PIB de Burundi és baix a causa de les guerres civils, la corrupció, el pobre accés a l'educació i els efectes del VIH/SIDA. Burundi està densament poblat, amb una emigració substancial. El cobalt i el coure són els seus principals recursos naturals, i algunes de les principals exportacions són el sucre i el cafè.


Palau d'Esports de Granollers

El Palau d'Esports de Granollers és un complex esportiu situat a la ciutat de Granollers, al Vallès Oriental, i que actualment és seu de l'equip d'handbol BM Granollers.


.yu

.yu fou el domini de primer nivell territorial que es va assignar a Iugoslàvia i que es va utilitzar principalment a la República Federal de Iugoslàvia i el seu estat successor Sèrbia i Montenegro entre 1994 i 2010.

Després que Sèrbia i Montenegro van obtenir els dominis separats .rs i .me el 2007, va començar un període de transició, i el domini .yu es va esborrar definitivament el 30 de març de 2010.

.yu és el domini de primer nivell més utilitzat que s'ha esborrat mai.


.pl

.pl és l'actual domini de primer nivell territorial (ccTLD) de Polònia. Està administrada per l'organització polonesa per la recerca i el desenvolupament (NASK).

Va ser creat el 1990, i el primer subdomini creat va ser .pwr.pl per a la Universitat Politècnica de Wroklaw.


.cu

.cu és l'actual domini de primer nivell territorial (ccTLD) de Cuba. És actiu des del 1992, i només admet registres d'empreses o ciutadans establertes a Cuba.


.im

.im és el domini de primer nivell territorial (ccTLD) de l'Illa de Man. L'administra el Govern de l'Illa de Man i el gestiona Domicilium, un ISP amb seu a l'Illa de Man.

Des de l'1 de juliol de 2006, el registre a .im el pot fer qualsevol persona del món, incloent els dominis d'una, dues, i tres lletres directament per sota de .im, cosa que obre molt les possibilitats de fer jocs de paraules amb el nom de domini. El domini és popular entre les empreses que fan missatgeria instantània (IM en són les inicials en anglès), com Adium, ejabberd, Coccinella, Meebo, Pandion, Pidgin, Peer, Prosody, Trillian, i Yahoo! entre d'altres. El .im també s'utilitza en països de parla alemanya, francesa i italiana per a immobiliàries (Immobilien en alemany, Immobilier en francès, Immobiliare en italià). .im també sona com la frase anglesa "I'm" (soc) en anglès. L'abundància de noms curts disponibles també fa que el domini sigui popular per a ús personal.

Actualment, el registre de dominis costa 40 lliures l'any per a dominis de tres o més lletres, encara que es poden obtenir millor de preu mitjançant revenedors. Els dominis especials amb noms de dos caràcters valen 495 lliures, i amb un sol caràcter valen 995 lliures.


.kh

.kh és el domini de primer nivell territorial (ccTLD) de Cambodja. L'administra el Ministeri de Correus i Telecomunicacions de Cambodja. El nom del domini prové del grup ètnic majoritari de Cambodja, els khmers.

Només poden registrar-hi noms de domini les empreses registrades a Cambodja i els ciutadans cambodjans.


.er

.er és el domini territorial de primer nivell (ccTLD) per a Eritrea.


.az

.az és l'actual domini de primer nivell territorial (ccTLD) de l'Azerbaidjan. És administrat per Azerbaijan Communications (Comunicacions de l'Azerbaidjan).

Els registres es fan directament a un domini de segon nivell, o en alguns casos de tercer nivell. Alguns dominis de segon nivell existents són: com.az, net.az, int.az, gov.az, org.az, .edu.az, .info.az, .pp.az, .mil.az, .name.az, .pro.az o biz.az.


Julián Álvarez Ortega

: " No el confongue amb Julián Álvarez (1788-1843) jurista i polític argentí-uruguaià."

Julián Álvarez Ortega (Écija, 26 de desembre de 1963) és un polític espanyol membre del Partit Andalusista i cap de llista a la presidència de la Junta d'Andalusia per Coalició Andalusista a les eleccions al Parlament d'Andalusia de 2008.

Llicenciat en Dret per la Universitat de Sevilla, va ingressar al Partit Andalusista a l'any 1979, quan comptava amb només 16 anys, ja que el seu pare, Julián Álvarez Pernía, va ser un dels fundadors del Partit a més del primer alcalde democràtic d'Écija. El 1998 va ser responsable de la destrucció sencera de les ruïnes arqueològiques de la ciutat en favor d'un aparcament per a 299 cotxes, acte titllat de barbàric pel món acadèmic. Va ser secretari general de les Juventudes Andalucistas des de la seva fundació el 1983 i alcalde d'Écija entre 1995 i 2003. Aquest mateix any va ser elegit Secretari General del Partit Andalusista.


Flavio Briatore

Flavio Briatore (pronunciació en italià: [ˈflavjo briaˈtore]; nascut el 12 d'abril de 1950) és un empresari italià. Va ser el director esportiu de l'equip de Fórmula 1 de Renault des de gener de 2002 fins a setembre de 2009. Prèviament havia exercit les mateixes funcions a Benetton.

Històricament ha destacat per ser mànager de molts pilots de Fórmula 1, entre ells Michael Schumacher als seus inicis i d'altres pilots com Fernando Alonso, Jenson Button i Mark Webber.


Associazione Sportiva Roma

LAssociazione Sportiva Roma (, ) és un club de futbol de la ciutat de Roma (Itàlia). Fundat el 1927, ha participat permanentment en la màxima categoria del futbol italià des de la seva creació, llevat únicament de la temporada 1950-51.

L'A.S. Roma ha estat campiona de la Serie A en tres ocasions. A més es va adjudicar la Copa d'Itàlia en nou ocasions, la qual cosa el converteix en el segon equip més campió en aquesta competició, després de la Juventus de Torí (13 títols). A nivell internacional, va guanyar la Copa de Fires en la temporada 1960/61 i la copa anglo-italiana de l'any 1972, també va arribar a la final de la Copa d'Europa el 1983/84 i de la Copa de la UEFA el 1990/91.

Juga com a local a l'Estadi Olímpic de Roma, el qual comparteix amb el seu tradicional rival SS Lazio, amb qui disputa el "Derbi de Roma". Amb una capacitat de 81.903 espectadors, és el segon estadi amb major capacitat d'Itàlia, només per darrere de l'Estadi Giuseppe Meazza de Milà, i és considerat, segons els paràmetres de la UEFA, com un estadi de categoria 4. La seva samarreta actual és vermella porpra imperial amb vius daurats, els colors de la ciutat, pel vermell i el daurat rep el nom de "giallorosso".

La Roma ha estat elegida tres cops per l'IFFHS com el Millor equip del món del mes.


Península d'Alaska

La Península d'Alaska és una península que s'allarga uns 800 km al sud-oest d'Alaska, al nord-oest d'Amèrica. Les illes Aleutianes en constitueixen una perllongació orogràfica, i, juntament amb elles separen l'oceà Pacífic de la badia de Bristol, un braç del mar de Bering.